Zagreb, 28. srpnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Damira Habijana, zastupnika u Hrvatskom saboru, za davanjem mišljenja Povjerenstva,** na 92. sjednici, održanoj 28. srpnja 2020.g,. daje sljedeće:

**MIŠLJENJE**

**Sukladno člancima 3. i 4. Zakona o pravima i dužnostima zstupnika u Hrvatskom sabru („Narodne novine“ broj 55/00., 107/01., 86/09., 86/09., 91/10., 49/11., 12/12., 102/14. i 44/17.) dužnosnik Damir Habijan, zastupnik u Hrvatskom saboru, može istovremeno uz obnašnje navedene dužnosti obavljati poslove odvjetnika u Odvjetničkom društvu Uskoković&partneri d.o.o. kao redovito i stalno zanimanje te može primati plaću ili na temelju obnašanja dužnosti zastupnika u Hrvatskom saboru ili na temelju radnog odnosa u navedenom odvjetničkom društvu, u kojem slučaju ima pravo na razliku plaće koju bi ostvarivao kao zastupnik u Hrvatskom saboru ako je plaća koju ostvaruje u odvjetničkom društvu manja.**

Obrazloženje

Zahtjev za davanjem mišljenja Povjerenstva podnio je dužnosnik Damir Habijan, zastupnik u Hrvatskom saboru. U knjigama ulazne pošte zahtjev je zaprimljen 27. srpnja 2020.g. pod poslovnim brojem 711-U-2578-M-66/20-01-1 te se povodom istog vodi predmet broj M-66/20.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Damir Habijan obnaša dužnost zastupnika u Hrvatskom saboru od 22. srpnja 2020.g. te je stoga povodom obnašanja navedene dužnosti obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik navodi da je vlasnik 5% poslovnih udjela u Odvjetničkom društvu Uskoković&partneri d.o.o., Varaždin te je s navedenim društvom zaključio ugovor o radu na neodređeno vrijeme na radnom mjestu odvjetnika. S obzirom na obveze propisane člankom 16. stavkom 1. ZSSI-a, dužnosnik navodi da će sklopiti ugovor kojim će svoje poslovne udjele prenijeti na drugu osobu. Dužnosnik od Povjerenstva traži mišljenje može li, nakon što prenese svoje poslovne udjele na drugu osobu te više ne bude suvlasnik odvjetničkog društva Uskoković&partneri d.o.o., i dalje obavljati posao odvjetnika u navedenom društvu. Dužnosnik napominje da je riječ o društvu s ograničenom odgovornošću u kojem je u radnom odnosu te ističe da ne obavlja posao odvjetnika kao samostalno zanimanje.

Također, s obzirom da će plaću ostvarivati kao zastupnik u Hrvatskom sabru, dužnosnik traži mišljenje može li u skladu s člankom 13. stavkom 2. ZSSI-a primati bilo kakvu naknadu po osnovi radnog odnosa u odvjetničkom društvu.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja poslovnim subjektima.

Člankom 4. stavkom 4. ZSSI-a propisano je da su poslovni subjekti u smislu toga Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata.

S obzirom da dužnosnik Damir Habijan obnaša dužnost zastupnika u Hrvatskom saboru, za davanje mišljenja Povjerenstva relevantne su i odredbe Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14. i 44/17.).

Člankom 3. navedenog Zakona propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosnu razliku plaće ako je plaća koju zastupnik ostvaruje po drugoj osnovi manja.

Člankom 4. istog Zakona propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika. Zastupnik koji ne ostvaruje plaću na temelju obnašanja zastupničke dužnosti, ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Povjerenstvo utvrđuje da se obavljanje poslova odvjetnika u odvjetničkom društvu na temelju ugovora o radu smatra obavljanjem poslova u smislu redovitog i stalnog zanimanja. Iako je odredbom članka 13. stavka 2. ZSSI-a propisano da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti, Povjerenstvo tumači da u konkretnom slučaju odredbe Zakona o pravima i dužnostima zastupnika u Hrvatskom saboru predstavljaju *lex specialis* u odnosu na odredbe članka 13. ZSSI-a te stoga imaju prednost u primjeni.

Slijedom navedenoga, s obzirom da Zakon o pravima i dužnostima zastupnika u Hrvatskom saboru priznaje zastupnicima pravo na plaću po drugoj osnovi, proizlazi da zastupnici mogu, istovremeno uz obnašanje zastupničke dužnosti, biti zaposleni kod drugog poslodavca, i to bez pribavljanja prethodnog odobrenja Povjerenstva. Dužnosnik Damir Habijan stoga može, istovremeno uz obnašanje dužnosti zastupnika u Hrvatskom saboru, obavljati posao odvjetnika u Odvjetničkom duštvu Uskoković&partneri d.o.o. u kojem nije jedan od članova uprave.

Povjerenstvo dodatno napominje da dužnosnik ne bi mogao obavljati samostalnu odvjetničku djelatnost u vlastitom odvjetničkom uredu jer bi isto predstavljalo obavljanje poslova upravljanja u poslovnom subjektu, a time i povredu članka 14. stavka 1. ZSSI-a.

U odnosu na primanje plaće, odnosno naknade za obavljanje poslova odvjetnika, Povjerenstvo ukazuje dužnosniku da, sukladno Zakonu o pravima i dužnostima zastupnika u Hrvatskom saboru, ne može istovremeno primati plaću za obnašanje zastupničke dužnosti i plaću kao odvjetnik u odvjetničkom društvu. Naime, na temelju članka 3. i 4. navedenog Zakona, dužnosnik ima pravo na plaću kao zastupnik u Hrvatskom saboru, a ako plaću ostvaruje po drugoj osnovi, a ne na temelju obnašanja zastupničke dužnosti, ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po toj drugoj osnovi, ako je plaća koju ostvaruje po drugoj osnovi manja.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Damir Habijan, elektroničkom dostavom
2. Odvjetničko društvo Uskoković&partneri d.o.o., Aleja kralja Zvonimira 1, p.p. 132, 42000 Varaždin
3. Objava na internetskoj stranici Povjerenstva
4. Pismohrana